作者:孟郊
標題:南陽公請東櫻桃亭子春宴
內容:萬木皆未秀，一林先含春。此地獨何力，我公佈深仁。霜葉日舒捲，風枝遠埃塵。初英濯紫霞，飛雨流清津。賞異出囂雜，折芳積歡忻。文心茲焉重，俗尚安能珍。碧玉妝粉比，飛瓊穠豔均。鴛鴦七十二，花態並相新。常恐遺秀志，迨茲廣宴陳。芳菲爭勝引，歌詠竟良辰。方知戲馬會，永謝登龍賓。